Erikoissairaanhoidon johtamisjärjestelmää muutetaan

Koko Etelä-Karjalan hyvinvointialueen (Ekhva) johtamisjärjestelmää kehitetään ensi vuonna. Johdon osalta neuvottelut käynnistyvät tammikuussa. Prosessin käynnistämisestä päätettiin aluehallituksessa.

Erikoissairaanhoidon johtamisjärjestelmän uudistaminen on sen sijaan jo edennyt pidemmälle.

-Johtoryhmän tiistain 10.12. kokouksessa päätettiin erikoissairaanhoidon johtamisjärjestelmän muutossuunnitelmista sekä yhteistoimintaneuvottelujen käynnistämisestä, vt. toimialuejohtaja Kirsi Leino kertoo.

Jatkossa erikoissairaanhoidon vastuuyksikkörakenne tulee olemaan kolmeosainen. Toiminta jakautuu operatiiviseen, medisiiniseen ja akuutin vastuuyksikköön. Näitä jokaista kolmea vastuuyksikköä johtaa työparina vastuuyksikköylilääkäri ja vastuuyksikköylihoitaja.

Kolmen vastuuyksikköylilääkärin ja -ylihoitajan esihenkilönä toimii sairaalan johtaja Antti Sotka.

-Nykyinen erikoissairaanhoidon johtamismalli on liian hajanainen. Pyrimme selkeyttämään mallia toimivammaksi, Sotka toteaa.

Voimaan keväällä 2025

Uusi erikoissairaanhoidon johtamismalli otetaan käyttöön maalis- tai huhtikuussa.

Sitä ennen muutoksen tiimoilta käydään yhteistoimintaneuvottelut tehtäväkuvien muutoksista.

Lisätietoja:

Antti Sotka, ylilääkäri, p. 040 651 3890, antti.sotka@ekhva.fi

Vs. terveydenhuollon toimialuejohtaja (terveys- ja kuntoutuspalveluiden toimialue) Kirsi Leino, 040 3530914, kirsi.leino@ekhva.fi